《环山亭》
元代·郭钰

环山亭上看山好，我独爱君亲未老。筑亭当日为娱亲，不计春归与秋到。

捲帘云拂老莱衣，折花香扑崔卿帽。四面烟鬟翠相抱，中峰屹立当晴昊。

苍松老柏郁难攀，白鹤元猿共幽讨。怪石槎牙献奇宝，涧水泠泠入琴操。

邻叟时邀共酒杯，诸孙日遣传诗草。婉容愉色春融融，稍觉庞公近枯槁。

华萼弟兄永相保，金谷宾朋何足道。百年父子乐且真，始信人间有蓬岛。

我欲访君待秋早，楚江酿酒宜倾倒。寄书更约安期生，携来海上如瓜枣。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。